วรรณจ่อเพิ่มทุนONE-PROP
รอช้อนกองอสังหาฯปลายปี ซีไอเอ็มบีฯลุยรีทส์สิงคโปร์
22 ส.ค. 2555

รอช้อนกองอสังหาฯปลายปี ซีไอเอ็มบีฯลุยรีทส์สิงคโปร์
บลจ.วรรณ เล็งเพิ่มทุนกองพร็อพเพอร์ตี้ พลัส ช่วงปลายปีรอช้อนกองทุนอสังหาริมทรัพย์ “ซีไอเอ็มบี” ออกลุยอสังหาฯ ต่างประเทศ
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) วรรณ กล่าวว่า ในช่วงปลายปีนี้มีแผนที่จะเพิ่มทุนจดทะเบียนกองทุนเปิด วรรณ พร็อพเพอร์ตี้ พลัส ฟันด์ (ONE-PROP) เนื่องจากในปัจจุบันขนาดกองทุนเท่ากับทุนจดทะเบียนที่ 2,200 ล้านบาทแล้ว ดังนั้นในขณะนี้จึงปิดรับเงินลงทุนใหม่แล้ว
“ในช่วงปลายปีนี้คาดว่าจะมีกองทุนอสังหาริมทรัพย์กองทุนใหม่ๆ ออกมาขายในตลาดอีกหลายกองทุน เพราะฉะนั้นอาจจะเป็นจังหวะเหมาะที่จะเพิ่มทุนเพื่อลงทุนในกองทุนใหม่ๆ ตอนนี้กองทุนนี้ไม่ได้ลงทุนเต็ม 100% เนื่องจากกองทุนอสังหาริมทรัพย์ที่ซื้อขายในตลาดหลักทรัพย์หลายกองทุนราคาเริ่มแพงเกินไปแล้ว จึงมีการปรับเปลี่ยนตัวลงทุน โดยขายกองทุนที่ราคาสูงเกินไปออกไปบ้าง และส่วนหนึ่งเตรียมเงินสดไว้ลงทุนในกองทุนที่จะออกมาขายในเร็วๆ นี้” นายวิน กล่าว
กองทุนเปิด วรรณ พร็อพเพอร์ตี้ พลัส ฟันด์ เป็นกองทุนที่มีนโยบายลงทุนในหน่วยลงทุนของกองทุนรวมอสังหาริมทรัพย์ โดยเมื่อวันที่ 8 ส.ค. 2555 มีสัดส่วนลงทุนกองทุนอสังหาริมทรัพย์เท่ากับ 91.4% โดยไม่มีนโยบายจ่ายเงินปันผล แต่จะขายคืนหน่วยลงทุน ซึ่งที่ผ่านมาสามารถขายคืนหน่วยลงทุนได้ปีละประมาณ 7% หรือคิดเป็นไตรมาสละ 1.75%
นอกจากนี้ นายวิน ยังกล่าวถึงกองทุนเปิด วรรณ พร็อพเพอร์ตี้ สิงคโปร์ ว่า นับจากจัดตั้งกองทุนเมื่อเดือน ก.ย. 2554 สามารถขายคืนหน่วยลงทุนได้ปีละ 7% เช่นเดียวกัน โดยที่ผ่านมาขายคืนไปแล้ว 2 รอบ 
ทั้งนี้ กองทุนเปิด วรรณ พร็อพเพอร์ตี้ สิงคโปร์ ลงทุนในหน่วยลงทุนของกองทุน Phillip Singapore Real Estate Incoem Fund ซึ่งเป็นกองทุนที่มีนโยบายลงทุนในกองทุนอสังหาริมทรัพย์ที่จดทะเบียนซื้อขายในตลาดหลักทรัพย์สิงคโปร์ รวมถึงตราสารที่ออกโดยกองทุนอสังหาริมทรัพย์ต่างประเทศ
“อสังหาริมทรัพย์ในต่างประเทศน่าสนใจและให้ผลตอบแทนที่ดี โดยตั้งแต่ต้นปีถึงวันที่ 16 ส.ค. กองทุนนี้ให้ผลตอบแทน 25.04% ซึ่งดีที่สุดในบรรดากองทุนที่มีนโยบายลงทุนต่างประเทศ” นายวิน กล่าว 
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า ในขณะนี้กองทุนเปิดซีไอเอ็มบีพรินซิเพิล พร็อพเพอร์ตี้ อินคัม เริ่มออกไปลงทุนทรัสต์เพื่อการลงทุนในอสังหาริมทรัพย์ (รีทส์) ในต่างประเทศ โดยเฉพาะในสิงคโปร์ ซึ่งมีผลตอบแทนจากเงินปันผลที่ดีและมีโอกาสที่ราคาซื้อขายจะปรับเพิ่มขึ้น 
“ตอนนี้เริ่มลงทุนในสิงคโปร์บ้างแล้ว โดยมีการป้องกันความเสี่ยงอัตราแลกเปลี่ยนเต็มจำนวน และกำลังอยู่ระหว่างศึกษาการลงทุนในฮ่องกง ซึ่งเราน่าจะได้เปรียบกว่าคนอื่นๆ เพราะมีผู้จัดการกองทุนในกลุ่มที่อยู่ในพื้นที่ อย่างไรก็ตาม ในช่วงแรกตั้งใจว่าจะลงทุนรีทส์ต่างประเทศไม่เกิน 50% ของมูลค่าสินทรัพย์สุทธิของกองทุน” นายเจษฎา กล่าว
พร้อมกันนี้ นายเจษฎา กล่าวว่า อสังหาริมทรัพย์ในสิงคโปร์ที่น่าลงทุน ส่วนใหญ่จะมีลักษณะคล้ายกับประเทศไทย คือ ห้างสรรพสินค้า โรงแรม นิคมอุตสาหกรรม 
“แต่กลุ่มที่ดีกว่าในประเทศไทย คือ โรงแรมระดับ 5 ดาว เพราะโรงแรมที่นั่นมีอัตราการเข้าพักสูงมาก ทำให้ได้ผลตอบแทนที่ดี ขณะที่ฮ่องกงที่น่าสนใจจะเป็นห้างสรรพสินค้า เช่น ห้างสรรพสินค้าบนถนนออร์ชาร์ด” นายเจษฎา กล่าว
ทั้งนี้ กองทุนเปิดซีไอเอ็มบีพรินซิเพิล พร็อพเพอร์ตี้ อินคัม มีนโยบายลงทุนกองทุนรวมอสังหาริมทรัพย์ ซึ่งแบ่งออกเป็น 2 ชนิด คือ CIMB-PRINCIPAL iPROP-R มีนโยบายซื้อคืนหน่วยลงทุนอัตโนมัติ และ CIMB-PRINCIPAL iPROP-D มีนโยบายจ่ายเงินปันผล